b'\n_START_ARTICLE_\nHvale\xc5\xbeni medved\n_START_SECTION_\nVsebina\n_START_PARAGRAPH_\nPravljica pripoveduje o velikem rjavem medvedu, kateremu se je v sprednjo levo taco zadrl oster \xc4\x8drn trn. Medved je taval po robu gozda in naletel na hi\xc5\xa1ko, pred katero je mati s prvorojenim sinom \xc5\xa1ivala in prepevala. Mati se je medveda zelo ustra\xc5\xa1ila, a je kmalu opazila, da z njegovo prednjo levo ta\xc4\x8dko nekaj ni v redu. Stisnila je dete k sebi in se od strahu vsa tresla. Medved se ji je pribli\xc5\xbeal, ter ji pomolil ranjeno ta\xc4\x8dko. Zdelo se ji je, da medved rabi pomo\xc4\x8d in da jo prosi, da mu izdre velik \xc4\x8drn trn. Ko jo je stah minil, je prinesla vse potrebno, da bi mu izdrla trn. Pomagala si je s \xc5\xa1ivanko. Ko je bilo vse opravljeno in medved ni ve\xc4\x8d \xc4\x8dutil bole\xc4\x8dine, se je po\xc4\x8dasi skobacal nazaj v gozd, od koder je pri\xc5\xa1el. Kar na enkrat se je obrnil in ji iz pred nosa vzel zibelko. Mati si je mislila, da je dobrota res sirota - najprej mu je naredila dobro delo, potem pa ji je ukradel \xc5\xa1e zibelko. Ni minilo dosti \xc4\x8dasa, ko ji je medved ob son\xc4\x8dnem zahodu prinesel zibelko nazaj, v njej pa polno sladkih hru\xc5\xa1k. S tem je izkazal svojo hvale\xc5\xbenost.\n_START_SECTION_\nOdlomek iz pripovedke\n_START_PARAGRAPH_\nGori nekje v gorah, ne ve se ve\xc4\x8d, ali je bilo pri Macigoju ali Naravniku, je \xc5\xa1ivala gospodinja v senci pod drevesom in zibala otroka. Naenkrat prilomasti - pa prej ni ni\xc4\x8desar opazila - medved in ji moli taco, v kateri je ti\xc4\x8dal velik, debel trn. \xc5\xbdena se je prestra\xc5\xa1ila, a medved le milo in pohlevno godrnja. Zato se \xc5\xbeena ojuna\xc4\x8di in mu izdere trn iz tace. Mrcina kosmata pa zvrne zibel, jo poba\xc5\xa1e in oddide. \xc4\x8cez nekaj \xc4\x8dasa pa ji zopet prinese zibel, a zvhano napolnjeno s sladkimi hru\xc5\xa1kami . Postavil jo je na tla pred za\xc4\x8dudeno mater in odracal nazaj v go\xc5\xa1\xc4\x8davo.\xc2\xa0\xc2\xbbPoglej no\xc2\xab, se je razveselila mati,\xc2\xa0\xc2\xbbkak\xc5\xa1en hvale\xc5\xbeen medved. Zvrhano zibelko sladkih hru\xc5\xa1k mi je prinesel za en sam izdrt trn\xc2\xab.\n_START_SECTION_\nAnaliza\n_START_PARAGRAPH_\nGlavno sporo\xc4\x8dilo pravljice je, da mora\xc5\xa1 nekomu pomagati, \xc4\x8de je v te\xc5\xbeavah in to ti bo povrnjeno. \xc4\x8crn trn je omenjen kot nekaj slabega, v nasprotju pa stoji zibelka, nekaj dobrega._NEWLINE_Pravljica je pripoved, v kateri se dogajajo neverjetne, samo v domi\xc5\xa1ljiji mogo\xc4\x8de stvari in v kateri navadno zmaga dobro._NEWLINE_Dogajalni kraj ni to\xc4\x8dno dolo\xc4\x8den, torej nekje ob robu gozda, dogajalni \xc4\x8das pa je (en dan). Jezik je enostaven s kak\xc5\xa1no arhai\xc4\x8dno besedo in slogovno zaznamovano besedo. To je koro\xc5\xa1ka ljudska in za ljudske pravljice je zna\xc4\x8dilno, da so se iz stoletja v stoletje, iz roda v rod prena\xc5\xa1ale po ustnem izro\xc4\x8dilu. Tako so se skozi \xc4\x8das tudi dosti spreminjale. Le sporo\xc4\x8dilo je ostalo nespremenjeno.\n_START_SECTION_\nLiterarni liki\n_START_PARAGRAPH_\nMedved je v pravljici prikazan kot literarni lik, ki se znajde v te\xc5\xbeavah, a sam si pri tem ne more pomagati, niti mu ne more pri tem pomagati bo\xc5\xbeja pomo\xc4\x8d. Je velik rjav medved, ki je kljub svojemu strah vzbujajo\xc4\x8demu izgledu dobrosr\xc4\x8den, saj dru\xc5\xbeini no\xc4\x8de \xc5\xa1kodovati. Dokazuje, da je dobrota popla\xc4\x8dana (zvrhana zibelka sladkih hru\xc5\xa1k)._NEWLINE_Mati je zelo delovna \xc5\xbeena, za svojo dru\xc5\xbeino skrbi zelo dobro - po hi\xc5\xa1i pospravlja, kuha, neguje otroka in skrbi za mo\xc5\xbea. Je prikaz stereotipa, ki govori, kaj naj bi bila idealna \xc5\xbeenska. Poleg tega je zelo prijazna in pripravljena pomagati, tudi medvedu, ki se znajde v te\xc5\xbeavah. Njena neizmerna dobrota je popla\xc4\x8dana z zvrhano zibelko sladkih hru\xc5\xa1k._NEWLINE_O\xc4\x8de je v pravljici prikazan kot mo\xc5\xbe, ki skrbi za dru\xc5\xbeino, tako da drvari in oglari, medtem ko \xc5\xbeena poskrbi za vse ostalo, kar je potrebno. V pravljici je omenjen le v uvodu, kjer ga pravljica opi\xc5\xa1e kot mladega gospodarja.'